མ་ཟད་འདི་ནི་བན་ཤུལ་དཔལ་འཁོར་རྒྱལ་གྱིས་ལྷ་སའི་སློབ་མ་རྣམས་ལ་ལོ་རྒྱུས་འཆད་ཁྲིད་ཀྱི་སྐབས་སུ་བཤད་པའི་དོན་རྣམས།བོད་ཀྱི་ལོ་རྒྱུས་གསར་བརྗེ་ཟེར་བའི་དེབ་ཅིག་བསྒྲིགས་ཡོད་པ་དེར།དུས་ཚོད་མ་ཆོད་པའི་ངང་གིས་ལྟ་ཀློག་ཅིག་བྱེད་པའི་སྐབས་དེར།སི་ཏུ་པཎ་ཆེན་གྱིས།འཕན་ཟེལ་རིན་ཆེན་ལ་བལྟ་ཡི།མགལ་དུམ་ལ་ནི་སུ་ཞིག་དཔྱོད།།ཅེས་པ་གསུངས་པ་ལྟར།རྩོམ་ཡིག་འདིར་ཡིད་རྟོན་རུང་བ་དང་ཆ་འཇོག་བྱེད་པའི་དོན་མེད་ནའང་།བསམ་ཚུལ་དང་རང་ཐག་བཅད་པའི་གཏམ་མང་བ་མ་ཟད།ལོག་བཤད་ཀྱིས་བཅིངས་པའི་ལབ་གླེང་སྣ་ཚོགས་ཤིག་སྨོས་ཡོད་པ་སོགས་ཀྱང་།སྤྱིར་བཏང་ལོ་རྒྱུས་ཀྱི་གཞི་རྩའི་གནད་མ་ཆོད་པ་དང་།རྩོམ་པ་པོ་ཁོང་གང་དྲན་གྱི་སྨྲ་བ་ལ་མོས་པ་ཡོད་མཁན་ཞིག་འདུག་པས་ན།འཆད་ཁྲིད་དང་འབྲེལ་བའི་དེབ་འདིའི་ནང་དོན་ཡང་སྤོམ་བཤད་འབའ་ཞིག་ཏུ་བྱས་པ་ཙམ་དུ་གདའོ།དེ་བས་བོད་ཀྱི་ལོ་རྒྱུས་གསར་བརྗེ་ཟེར་བའི་དེབ་འདིའི་བརྗོད་དོན་རྣམས་ལ་ལེགས་པར་གཞིགས་ནའང་།སྔར་མཁས་པ་རྣམས་ཀྱིས་མ་བཤད་པ་དང་།བཤད་ཟིན་པ་སོགས་ལ་དགག་སྒྲུབ་ཀྱི་རིག་པས་སྤྲོས་པ་བགྱིས་ནས་ལེགས་བཤད་འགྲན་དུ་མེད་པ་ཞིག་བྱ་བར་འདོད་ན་ཡང་།རྩ་བའི་མི་ཚང་དབུལ་པོ་ཞིག་གིས་འབྱོར་ལྡན་ལོངས་སྤྱོད་ཡོད་པའི་ཕྱག་བདག་ཚོས་འཚོ་བ་སྐྱེལ་སྟངས་ལས་ཀྱང་།ཆེས་ཤིན་ཏུ་ནས་རྒྱས་སྤྲོས་ཤིག་བྱ་འདོད་ན་ཡང་དོན་ལ་དབུལ་པོའི་ཁ་ཐབས་དེ།ལུས་ཀྱི་དྲི་མ་བཞིན་དུ་ལྡོག་ཏུ་མེད་པའི་སྤྲང་པོའི་ཆོས་ཉིད་ལྡན་ཕྱིར་བྱེད་ཐབས་ཟད་པ་མེད་པ་བཞིན་དུ་གནད་ལ་འཁེལ་བའི་དོན་སྙིང་ཅི་ཡང་མི་སྣང་ངོ་།